
Parlamentul  României

Camera  Deputaţilor

Comisia pentru industrii şi servicii

Bucureşti, 25.05.2015


   Nr.4c-3/65/2015

R A P O R T    

asupra proiectului de lege pentru modificarea art. 2 din Legea nr. 10/1995 privind calitatea în construcţii

În conformitate cu prevederile art. 95 din Regulamentul Camerei Deputaţilor, republicat, Comisia pentru industrii şi servicii a fost sesizată în fond cu proiectul de Lege pentru modificarea art. 2 din Legea nr. 10/1995 privind calitatea în contrucţii, transmis cu adresa PLx. 132 din 03 martie 2015 şi înregistrat la comisie cu nr. 4c-3/65/2015.
Consiliul Legislativ, cu avizul nr. 825/14.07.2014, a avizat favorabil proiectul de Lege, cu unele propuneri şi observaţii.

Guvernul, cu adresa nr. 2088/DRP/22.10.2014, susţine adoptarea iniţiativei legislative.

Comisia juridică, de disciplină şi imunităţi, în sedinţa din 17.03.20154, a avizat favorabil proiectul de Lege.

Comisia pentru administraţie publică şi amenajarea teritoriului, în sedinţa din 15.04. 2015, a avizat favorabil proiectul de Lege.
Proiectul de Lege are ca obiect de reglementare modificarea şi completarea Legii nr. 10 privind calitatea în construcţii, cu modificările şi completările ulterioare, în sensul actualizării unor norme specifice materiei executării construcţiilor, în sensul respectării tuturor procedurilor privind calitatea în contrucţii.
Senatul, în şedinţa din data de 25 februarie 2015, a adoptat proiectul de Lege. 
La lucrările comisiei pentru industrii şi servicii au fost prezenţi 18 deputaţi, din totalul de 18 de membri ai comisiei. 


În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru industrii şi servicii au examinat propunerea legislativă în şedinţa din data de 19 mai 2015. În urma dezbaterii, membrii comisiei au hotărât adoptarea proiectului de Lege cu amendamente admise, prevăzute în anexa care face parte integrantă din prezentul raport .


În conformitate cu prevederile art. 76 alin. (1) din Constituţia României, republicată, proiectul de Lege face parte din categoria legilor organice.

Potrivit prevederilor art. 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

Anexa
A   M   E   N   D   A   M   E   N   T   E              A   D   M   I   S   E
asupra proiectului de Lege pentru modificarea art. 2 din Legea nr. 10/1995 privind calitatea în construcţii

	Nr. Crt.
	Text LEGEA nr. 10/1995 privind calitatea în construcţii


	Text Senat
	Text propus de Comisie
	Motivaţia

	0
	1
	3
	2
	5

	1. 
	
	LEGE

pentru modificarea art. 2 din Legea nr. 10/1995 privind calitatea în construcţii
	LEGE

pentru modificarea şi completarea Legii nr. 10/1995 privind calitatea în construcţii 
	

	2. 
	
	Articol unic: Articolul 2 din Legea nr. 10/1995 privind calitatea în construcţii, publicată în Monitorul Oficial al României, Partea I, nr. 12 din 24 ianuarie 1995, cu modificările şi completările ulterioare, se modifică după cum urmează:
	Art. I. - Legea nr.10/1995 privind calitatea în construcţii publicată în Monitorul Oficial nr.12 al României, Partea I, nr. 12 din 24 ianuarie 1995, cu modificările şi completările ulterioare, se modifică şi se completează  după cum urmează:
Comisia pentru industrii şi servicii
	Prin propunerea legislativă se are în vedere:

- introducerea unor dispoziţii noi, cuprinzând soluţii legislative şi ipoteze suplimentare; 

- schimbarea expresă a textului unora sau mai multora articole sau aliniate.

	3. 
	Art. 2 - Prevederile prezentei legi se aplică construcţiilor de orice categorie şi instalaţiilor aferente acestora - indiferent de forma de proprietate sau destinaţie - denumite în continuare construcţii, precum şi lucrărilor de modernizare, modificare, transformare, consolidare şi de reparaţii ale acestora.

Sunt exceptate clădirile pentru locuinţe cu parter şi parter plus un etaj şi anexele gospodăreşti situate în mediul rural şi în satele ce aparţin oraşelor, precum şi construcţiile provizorii.


	„Art. 2 – Prevederile prezentei legi se aplică construcţiilor de orice categorie şi instalaţiilor aferente acestora - indiferent de forma de proprietate sau destinaţie – denumite în continuare construcţii, precum şi lucrărilor de modernizare, modificare, consolidare şi de reparaţii ale acestora.
	1. Articolul 2 se modifică şi va avea următorul cuprins:

„Art. 2 – (1) Prevederile prezentei legi se aplică construcţiilor şi instalaţiilor aferente acestora, denumite în continuare construcţii, în etapele de proiectare, execuţie şi recepţie a construcţiilor, precum şi în etapele de exploatare şi intervenţii la construcţiile existente şi de postutilizare a acestora, indiferent de forma de proprietate, destinaţie, categorie şi clasă de importanţă sau sursă de finanţare, în scopul protejării vieţii oamenilor, a bunurilor acestora, a societăţii şi a mediului înconjurător.

(2) Instalaţiile prevăzute la alin. (1) cuprind instalaţiile electrice, sanitare, termice, de gaze, de ventilaţie, de climatizare/condiţionare aer, de alimentare cu apă şi de canalizare, exclusiv   instalaţiile, utilajele şi echipamentele tehnologice din interiorul sau exteriorul construcţiilor.”

Comisia pentru industrii şi servicii
	Completarea categoriilor de construcţii asupra cărora se aplică prevederile legii şi eliminarea excepţiei de la aplicarea acesteia. 

	4. 
	Art. 5 - Pentru obţinerea unor construcţii de calitate corespunzătoare sunt obligatorii realizarea şi menţinerea, pe întreaga durată de existenţă a construcţiilor, a următoarelor cerinţe esenţiale:

a) rezistenţă mecanică şi stabilitate;

b) securitate la incendiu;

c) igienă, sănătate şi mediu;

d) siguranţă în exploatare;

e) protecţie împotriva zgomotului;

f) economie de energie şi izolare termică.
	
	2. Articolul 5 se modifică şi va avea următorul cuprins:

“Art. 5 - (1) Pentru obţinerea unor construcţii de calitate sunt obligatorii realizarea şi menţinerea, pe întreaga durată de existenţă a construcţiilor, a următoarelor cerinţe fundamentale aplicabile:

a) rezistenţă mecanică şi stabilitate;

b) securitate la incendiu;

c) igienă, sănătate şi mediu înconjurător;
d) siguranţă şi accesibilitate în exploatare;

e) protecţie împotriva zgomotului;

f) economie de energie şi izolare termică;
g) utilizare sustenabilă a resurselor naturale.

(2) Aplicarea cerinţelor fundamentale se stabileşte pe domenii/subdomenii şi categorii de construcţii şi pe specialităţi pentru instalaţiile aferente construcţiilor, prin regulamente şi reglementări tehnice în construcţii.”

Comisia pentru industrii şi servicii
	Modificarea şi completarea cerinţelor esenţiale privind calitatea în construcţii, astfel încât acestea să corespundă cerinţelor fundamentale aplicabile construcţiilor, prevăzute în anexa I la Regulamentul nr. 305/2011 al Parlamentului European şi al Consiliului din 9 martie 2011 de stabilire a unor condiţii armonizate pentru comercializarea produselor pentru construcţii şi de abrogare a Directivei 89/106/CEE a Consiliului

	5. 
	Art. 6 – Obligaţiile prevăzute la articolul precedent revin factorilor implicaţi în conceperea, realizarea şi exploatarea construcţiilor, precum şi în postutilizarea lor, potrivit responsabilităţilor fiecăruia.

 Aceşti factori sunt: investitorii, cercetătorii, proiectanţii, verificatorii de proiecte, fabricanţii şi furnizorii de produse pentru construcţii, executanţii, proprietarii, utilizatorii, responsabilii tehnici cu execuţia, experţii tehnici, precum şi autorităţile publice şi asociaţiile profesionale de profil.


	
	3. Articolul 6 se modifică şi va avea următorul cuprins:

“Art. 6 – (1) Obligaţiile privind asigurarea cerinţelor fundamentale prevăzute la art. 5, în toate etapele prevăzute la art. 2, revin factorilor implicaţi, potrivit responsabilităţilor fiecăruia stabilite în condiţiile legii.

(2) În sensul prezentei legi, factorii implicaţi prevăzuţi la alin. (1) sunt: investitorii, proprietarii, administratorii, utilizatorii, executanţii, cercetătorii, proiectanţii, verificatorii de proiecte atestaţi, experţii tehnici atestaţi, auditorii energetici pentru clădiri atestaţi, responsabilii tehnici cu execuţia autorizaţi, diriginţii de şantier autorizaţi, producătorii/fabricanţii de produse pentru construcţii, reprezentanţii autorizaţi ai acestora, importatorii, distribuitorii de produse pentru construcţii, organismele de evaluare şi verificare a constanţei performanţei produselor pentru construcţii,  organismele de evaluare tehnică europeană în construcţii, organismele elaboratoare de agremente tehnice în construcţii, laboratoarele de analize şi încercări în construcţii.”

Comisia pentru industrii şi servicii
	Extinderea obligaţiei privind respectarea cerinţelor fundamentale şi a factorilor implicaţi în urmărirea comportării în exploatare a construcţiilor. 

Completarea factorilor implicaţi în construcţii cu toate categoriile de persoane care intervin în procesul de proiectare, realizare, exploatareşi intervenţii la construcţiile existente şi de postutilizare  a construcţiilor.

	6. 
	Art. 9 - Sistemul calităţii în construcţii se compune din:

a) reglementările tehnice în construcţii;

b) calitatea produselor folosite la realizarea construcţiilor;

c) agrementele tehnice pentru noi produse şi procedee;

d) verificarea proiectelor, a execuţiei lucrărilor şi expertizarea proiectelor şi a construcţiilor; 

e) conducerea şi asigurarea calităţii în construcţii;

f) autorizarea şi acreditarea laboratoarelor de analize şi încercări în activitatea de construcţii;

g) activitatea metrologică în construcţii;

h) recepţia construcţiilor;

i) comportarea în exploatare şi intervenţii în timp;
j) postutilizarea construcţiilor;

k) controlul de stat al calităţii în construcţii.
	
	4. Articolul 9 se modifică şi va avea următorul cuprins:

”Art. 9 - Sistemul calităţii în construcţii se compune din:

a) activitatea de reglementare în construcţii;

b) certificarea performanţei şi a conformităţii produselor pentru construcţii;

c) agrementul tehnic în construcţii;

d) verificarea şi expertizarea tehnică a proiectelor;

e) verificarea calităţii  lucrărilor executate, expertizarea tehnică a execuţiei lucrărilor şi a construcţiilor, precum şi auditul energetic al clădirilor;

f) managementul calităţii în construcţii;

g) acreditarea şi/sau autorizarea laboratoarelor de analize şi încercări în construcţii;

h) activitatea metrologică în construcţii;

i) recepţia construcţiilor;

j) urmărirea comportării în exploatare şi intervenţii la construcţiile existente, precum şi postutilizarea construcţiilor;
k) exercitarea controlului de stat al calităţii în construcţii;

l) atestarea tehnico-profesională şi autorizarea specialiştilor care desfăşoară activitate în construcţii”

Comisia pentru industrii şi servicii
	Modificarea  unor componente ale sistemului calităţii în construcţii şi se completarea  sistemul calităţii în construcţii cu o nouă componentă, respectiv atestarea tehnico-profesională şi autorizarea specialiştilor care desfăşoară activitate în construcţii, pentru a reflecta sistemul conceptual actual, armonizat, al calităţii în construcţii. 

	7. 
	Art. 10 – Reglementările tehnice se stabilesc prin regulamente şi proceduri şi au ca obiect concepţia, calculul şi alcătuirea, execuţia şi exploatarea construcţiilor. 

Prin reglementările tehnice se stabilesc, în principal, condiţiile minime de calitate cerute construcţiilor, produselor şi procedeelor utilizate în construcţii, precum şi modul de determinare şi de verificare a acestora.


	
	5. Articolul 10 se modifică şi va avea următorul cuprins:

“Art. 10 – (1) Activitatea de reglementare în construcţii cuprinde elaborarea de reglementări tehnice în domeniu, precum şi activităţi specifice, corelative activităţii de reglementare, precum  cercetare, testări, documentaţii, studii, audit, bănci de date, realizare de prototipuri.

(2) Reglementările tehnice cuprind prevederi privind proiectarea şi execuţia construcţiilor, eficienţa energetică în clădiri, inspecţia tehnică în exploatare a echipamentelor şi utilajelor tehnologice, precum şi a instalaţiilor pentru construcţii, cerinţe şi nivele de performanţă pentru produse pentru construcţii, exploatarea şi intervenţii în exploatare la construcţii existente, precum şi postutilizarea construcţiilor, a căror aplicare este obligatorie în vederea asigurării cerinţelor fundamentale aplicabile construcţiilor. Aceste reglementări se aprobă prin ordin al ministrului dezvoltării regionale şi administraţiei publice şi se publică în Monitorul Oficial al României, Partea I.”

Comisia pentru industrii şi servicii
	Urmare modificării unor componente ale sistemului calităţii se actualizează dispoziţiile pentru activitatea de reglementare în construcţii care cuprinde elaborarea de reglementări tehnice şi efectuarea unor activităţi specifice.

	8. 
	Art. 11 - Certificarea calităţii produselor folosite în construcţii se efectuează prin grija producătorului, în conformitate cu metodologia şi procedurile stabilite pe baza legii.

La lucrările de construcţii se interzice folosirea de produse fără certificarea calităţii lor, care trebuie să asigure nivelul de calitate corespunzător cerinţelor.


	
	6. Articolul 11 se modifică şi va avea următorul cuprins:

“Art. 11 – (1) Certificarea performanţei produselor pentru construcţii cu specificaţii tehnice de referinţă armonizate, respectiv certificarea conformităţii acestora cu specificaţii tehnice de referinţă nearmonizate se efectuează, prin grija  producătorului/fabricantului, de către organisme notificate/desemnate/acreditate/abilitate, în conformitate cu regulamentele şi procedurile aplicabile.

(2) Produsele pentru construcţii trebuie să asigure nivelul de calitate corespunzător cerinţelor fundamentale aplicabile construcţiilor în funcţie de utilizarea preconizată a acestora.

(3) La lucrările de construcţii se interzice utilizarea de produse pentru construcţii fără certificarea şi declararea, în condiţiile legii, a performanţei, respectiv a conformităţii acestora.”

Comisia pentru industrii şi servicii
	Urmare modificării unor componente ale sistemului calităţii se actualizarea dispoziţiile pentru certificarea  performanţei produselor pentru construcţii astfel încât acestea să corespundă prevederilor Regulamentului nr. 305/2011 al Parlamentului European şi al Consiliului din 9 martie 2011 de stabilire a unor condiţii armonizate pentru comercializarea produselor pentru construcţii şi de abrogare a Directivei 89/106/CEE a Consiliului.

	9. 
	Art. 13 - Verificarea proiectelor pentru execuţia construcţiilor, în ceea ce priveşte respectarea reglementărilor tehnice referitoare la cerinţe, se va face numai de către specialişti verificatori de proiecte atestaţi, alţii decât specialiştii elaboratori ai proiectelor.

Se interzice aplicarea proiectelor şi a detaliilor de execuţie neverificate în condiţiile alineatului precedent.

Verificarea calităţii execuţiei construcţiilor este obligatorie şi se efectuează de către investitori prin diriginţi de specialitate sau prin agenţi economici de consultanţă specializaţi.

Expertizele tehnice ale proiectelor şi construcţiilor se efectuează numai de către experţi tehnici atestaţi.

	
	7. Articolul 13 se modifică şi va avea următorul cuprins:

“Art. 13 – (1) Verificarea proiectelor, privind respectarea reglementărilor tehnice referitoare la cerinţele fundamentale aplicabile, se efectuează de către specialişti verificatori de proiecte atestaţi pe domenii/subdomenii şi specialităţi, alţii decât specialiştii elaboratori ai proiectelor. Verificatorul de proiect atestat nu poate verifica şi ştampila proiectele întocmite de el, proiectele la a căror elaborare a participat sau proiectele pentru care, în calitate de expert tehnic atestat, a elaborat raportul de expertiză tehnică.

(2) Se interzice utilizarea proiectelor tehnice şi a detaliilor de execuţie, neverificate în condiţiile alin. (1) coroborat cu prevederile art. 5 alin. (2).

(3) Verificarea calităţii lucrărilor executate pentru realizarea construcţiilor şi a intervenţiilor la construcţiile existente, pentru care se emit, în condiţiile legii, autorizaţii de construire sau de desfiinţare, este obligatorie şi se efectuează de către investitori prin diriginţi de şantier autorizaţi, angajaţi ai investitorilor şi prin responsabili tehnici cu execuţia autorizaţi, angajaţi ai executanţilor. 

(4) Expertizarea tehnică a proiectelor, a execuţiei lucrărilor şi a construcţiilor se efectuează de către experţi tehnici atestaţi pe domenii/subdomenii şi specialităţi.”

Comisia pentru industrii şi servicii
	Instituirea de noi obligaţii ce revin anumitor factori implicaţi în proiectarea şi realizarea construcţiilor.

 

	10. 
	Art. 14 - Conducerea şi asigurarea calităţii în construcţii constituie obligaţia tuturor factorilor care participă la conceperea, realizarea şi exploatarea construcţiilor şi implică o strategie adecvată şi măsuri specifice pentru garantarea calităţii acestora.

Agenţii economici care execută lucrări de construcţii asigură nivelul de calitate corespunzător cerinţelor esenţiale, prin personal propriu şi responsabili tehnici cu execuţia atestaţi, precum şi printr-un sistem propriu conceput şi realizat.
	
	8. Articolul 14 se modifică şi va avea următorul cuprins:

“Art. 14 - (1) Managementul calităţii în construcţii implică strategii şi măsuri specifice pentru asigurarea respectării cerinţelor fundamentale aplicabile construcţiilor şi constituie obligaţia tuturor factorilor care participă la etapele prevăzute la art. 2.

(2) Operatorii economici care execută lucrări de construcţii asigură nivelul de calitate corespunzător cerinţelor fundamentale, prin personal propriu şi responsabili tehnici cu execuţia autorizaţi, precum şi printr-un sistem propriu conceput şi realizat.”

Comisia pentru industrii şi servicii
	Urmare modificării unor componente ale sistemului calităţii se actualizarea dispoziţiile privind managementul calităţii în construcţii.

	11. 
	Art. 17 - Recepţia construcţiilor constituie certificarea realizării acestora pe baza examinării lor nemijlocite, în conformitate cu documentaţia de execuţie şi cu documentele cuprinse în cartea tehnică a construcţiei.
Cartea tehnică a construcţiei cuprinde documentaţia de execuţie şi documente privitoare la realizarea şi exploatarea acesteia. Ea se întocmeşte prin grija investitorului şi se predă proprietarului construcţiei, care are obligaţia să o păstreze şi să o completeze la zi; prevederile din cartea tehnică a construcţiei referitoare la exploatare sunt obligatorii pentru proprietar şi utilizator.

Recepţia construcţiilor se face de către investitor - proprietar, în prezenţa proiectantului şi a executantului şi/sau reprezentanţilor de specialitate, legal desemnaţi de aceştia.
	
	9. Articolul 17 se modifică şi va avea următorul cuprins:

“Art. 17 - (1)  Recepţia construcţiilor constituie certificarea realizării acestora pe baza examinării lor nemijlocite, în conformitate cu documentaţia de execuţie şi cu documentele cuprinse în cartea tehnică a construcţiei.

(2) Cartea tehnică a construcţiei cuprinde documentaţia privind proiectarea,  documentaţia privind execuţia, documentaţia privind recepţia şi documentaţia privind  urmărirea comportãrii în exploatare şi intervenţii asupra construcţiei, se întocmeşte prin grija investitorului şi se predă proprietarului construcţiei, astfel: documentaţia privind proiectarea şi documentaţia privind execuţia,  la recepţia la terminarea lucrărilor, iar documentaţia privind recepţia, precum şi  documentatia privind urmãrirea comportãrii în exploatare şi intervenţii asupra construcţiei la recepţia finală a lucrărilor de construcţii. 

(3) Proprietarii construcţiilor au obligaţia să păstreze şi să completeze la zi documentaţia tehnică privind urmãrirea comportãrii în exploatare şi intervenţii asupra acestora. Prevederile din cartea tehnică a construcţiei referitoare la exploatare sunt obligatorii pentru proprietar, administrator şi utilizator. În cazul asociaţiei de proprietari, cartea tehnică a construcţiei se păstreză şi se completează la zi de către administrator. La înstrăinarea construcţiei, cartea tehnică se predă noului proprietar.”
(4)  Recepţia construcţiilor se face de către investitor / proprietar, în prezenţa proiectantului şi a executantului şi/sau reprezentanţilor de specialitate, legal desemnaţi de aceştia.”

Comisia pentru industrii şi servicii
	Completarea dispoziţiilor referitoare la conţinul cărţii construcţiei şi la modul de predare a acesteia de către investitor proprietarului.  

Completarea dispoziţiilor referitoare la obligaţiile ce revin proprietarilor, administratorilor şi utilizatorilor.  

	12. 
	Art. 18 - Urmărirea comportării în exploatare a costrucţiilor se face pe toată durata de existenţă a acestora şi cuprinde ansamblul de activităţi privind examinarea directă sau investigarea cu mijloace de observare şi măsurare specifice, în scopul menţinerii cerinţelor.
Intervenţiile la construcţiile existente se referă la lucrări de reconstruire, consolidare, transformare, extindere, desfiinţare parţială, precum şi la lucrări de reparaţii, care se fac numai pe baza unui proiect avizat de proiectantul iniţial al clădirii sau a unei expertize tehnice întocmite de un expert tehnic atestat, şi se consemnează obligatoriu în cartea tehnică a construcţiei.

	
	10. Articolul 18 se modifică şi va avea următorul cuprins:

“Art. 18 - (1) Urmărirea comportării în exploatare a costrucţiilor se face pe toată durata de existenţă a acestora şi cuprinde ansamblul de activităţi privind examinarea directă sau investigarea cu mijloace de observare şi măsurare specifice, în scopul menţinerii cerinţelor fundamentale.

(2) Intervenţiile la construcţiile existente se referă la lucrări de construire, reconstruire, sprijinire provizorie a elementelor avariate, desfiinţare parţială, consolidare, reparaţie, modificare, extindere, reabilitare termică, creştere a performanţei energetice, renovare majoră sau complexă, după caz, schimbare de destinaţie, protejare, restaurare, conservare, desfiinţare totală. Acestea se efectuează în baza unei expertize tehnice întocmite de un expert tehnic atestat şi, după caz, în baza unui audit energetic întocmit de un auditor energetic pentru clădiri atestat, cuprind proiectarea, execuţia şi recepţia lucrărilor care necesită emiterea în condiţiile legii a autorizaţiei de construire sau de desfiinţare, după caz.  Intervenţiile la construcţiile existente  se consemnează obligatoriu în cartea tehnică a construcţiei.”

Comisia pentru industrii şi servicii
	Completarea intervenţiilor la construcţiile existente cu noi categorii de lucrări. 

	13. 
	Art. 20. - Controlul de stat al calităţii în construcţii cuprinde inspecţii la investitori, la unităţile de proiectare, de execuţie, de exploatare şi de postutilizare a construcţiilor, privind existenţa şi respectarea sistemului calităţii în construcţii. 

Controlul de stat al calităţii în construcţii se exercită de către Inspecţia de stat în construcţii, lucrări publice, urbanism şi amenajarea teritoriului, care răspunde de executarea controlului statului cu privire la aplicarea unitară a prevederilor legale în domeniul calităţii construcţiilor.
	
	11. Articolul 20  se modifică şi va avea următorul cuprins: 
“Art. 20 – (1) Controlul de stat al calităţii în construcţii cuprinde inspecţii la investitori, la unităţile de proiectare, de execuţie, de exploatare şi de postutilizare a construcţiilor, privind existenţa şi respectarea sistemului calităţii în construcţii.

(2) Controlul de stat al calităţii în construcţii se exercită de către Inspectoratul de Stat în Construcţii – I.S.C., care răspunde de executarea controlului statului cu privire la aplicarea unitară a prevederilor legale în domeniul calităţii construcţiilor.

(3) Prin excepţie de la prevederile alin. (2), nu se supun controlului de stat al calităţii în construcţii, exercitat de către Inspectoratul de Stat în Construcţii – I.S.C. locuinţele unifamiliale parter şi anexele gospodăreşti din proprietatea persoanelor fizice, situate în mediul rural şi în satele aparţinătoare municipiilor şi oraşelor, precum şi construcţiile provizorii şi lucrările care se pot executa fără autorizaţie de construire, potrivit legii.”

Comisia pentru industrii şi servicii
	Exceptarea de la controlul de stat al calităţii în construcţii a unor categorii de construcţii.

	14. 
	
	
	12. După articolul 20 se introduce un nou articol, art.201 cu următorul cuprins:

“Art. 201 - (1) Ministerul Dezvoltării Regionale şi Administraţiei Publice organizează atestarea tehnico-profesională a specialiştilor care desfăşoară activitate în construcţii - verificatori de proiecte, experţi tehnici, auditori energetici pentru clădiri – pe domenii/subdomenii şi categorii de construcţii şi pe specialităţi pentru instalaţiile aferente construcţiilor, corespunzător cerinţelor fundamentale, precum şi confirmarea periodică privind exercitarea dreptului de practică al acestora.

(2) Inspectoratul de Stat în Construcţii – I.S.C. organizează:

a) autorizarea laboratoarelor de analize şi încercări;

b) autorizarea responsabililor tehnici cu execuţia şi a diriginţilor de şantier, precum şi confirmarea periodică privind exercitarea dreptului de practică al acestora.

(3) Tarifele pentru atestare şi autorizare se aprobă prin ordin al ministrului dezvoltării regionale şi administraţiei publice şi se suportă de părţile interesate.”

Comisia pentru industrii şi servicii
	Urmare completării sistemului calităţii în construcţii cu o nouă componentă se aduc clarificări privind autorităţile care organizează atestarea tehnico-profesională, autorizarea şi  confirmarea periodică privind exercitarea dreptului de practică pentru specialiştii cu activităţi în construcţii.

	15. 
	
	
	13. La articolul 22, după litera g) se introduc două noi litere, litera h) şi i) cu următorul cuprins:

“h) asigurarea asistenţei tehnice, conform clauzelor contractuale, pentru proiectele elaborate, pe perioada execuţiei construcţiilor sau a lucrărilor de intervenţie la construcţiile existente;

i) asigurarea participării obligatorie a proiectantului coordonator de proiect şi, după caz, a proiectanţilor pe specialităţi la toate fazele de execuţie stabilite prin proiect şi la recepţia la terminarea lucrărilor.”

Comisia pentru industrii şi servicii
	Instituirea de noi obligaţii ce revin proiectanţilor în vederea responsabilizării acestora şi pe parcursul execuţiei lucrărilor de construcţii.



	16. 
	
	
	14. După articolul 22 se introduce un nou articol, art. 221 cu următorul cuprins:

Art. 221 - Cheltuielile generate de efectuarea unor lucrări suplimentare faţă de documentaţia tehnico – economică aprobată, urmare a unor erori de proiectare sunt suportate de proiectant/proiectantul coordonator de proiect şi proiectanţii pe specialităţi, persoane fizice sau juridice, în solidar cu verificatorii proiectului, la sesizarea justificată a investitorului şi/sau a beneficiarului în baza unui raport de expertiză tehnică elaborat de un expert tehnic atestat.
Comisia pentru industrii şi servicii
	Se introduce o prevedere nouă ce vizează suportarea de către  proiectant/ proiectantul general şi proiectanţii pe specialităţi, persoane fizice sau juridice, în solidar cu verificatorii proiectului  a cheltuielilor suplimentare faţă de documentaţia tehnico – economică aprobată, generate de erorile materiale de proiectare, la sesizarea justificată  a investitorului şi/sau  beneficiarului.

	17. 
	Art. 24 - Specialiştii verificatori de proiecte atestaţi răspund în mod solidar cu proiectantul în ceea ce priveşte asigurarea nivelului de calitate corespunzător cerinţelor esenţiale proiectului.

Responsabilii tehnici cu execuţia atestaţi răspund, conform atribuţiilor ce le revin, pentru realizarea nivelului de calitate corespunzător cerinţelor esenţiale, la lucrările de construcţii pentru care sunt angajaţi.

Experţii tehnici atestaţi, angajaţi pentru expertizarea unor proiecte, lucrări de construcţii sau construcţii aflate în exploatare, răspund pentru soluţiile date.

Obligaţiile specialiştilor atestaţi se stabilesc prin regulamente de aplicare a legii.


	
	15. Articolul 24 se modifică şi va avea următorul cuprins:
 “Art. 24 - (1)  Specialiştii verificatori de proiecte atestaţi răspund în mod solidar cu proiectantul în ceea ce priveşte asigurarea nivelului de calitate corespunzător cerinţelor proiectului.

(2)  Responsabilii tehnici cu execuţia autorizaţi răspund, conform atribuţiilor ce le revin, pentru realizarea nivelului de calitate corespunzător cerinţelor fundamentale, la lucrările de construcţii pentru care sunt angajaţi.

(3) Experţii tehnici atestaţi, angajaţi pentru expertizarea unor proiecte, lucrări de construcţii sau construcţii aflate în exploatare, răspund pentru soluţiile date.

(4) Obligaţiile specialiştilor atestaţi se stabilesc prin regulamente de aplicare a legii.

(5) În cazul producerii unor evenimente deosebite din cauza unor factori naturali sau antropici, la solicitarea Inspectoratului de Stat în Construcţii – I.S.C., experţii tehnici atestaţi participă la evaluarea stării tehnice a construcţiilor avariate în vederea stabilirii condiţiilor de utilizare în continuare sau de dezafectare a acestora.”

Comisia pentru industrii şi servicii
	Instituirea obligaţiei ca experţii tehnici atestaţi să participe, la solicitarea ISC, la evaluarea stării construcţiilor în cazul producerii unor evenimente deosebite.

	18. 
	Art. 28 - Răspunderea pentru realizarea şi menţinerea, pe întreaga durată de existenţă, a unor construcţii de calitate corespunzătoare, precum şi pentru îndeplinirea obligaţiilor stabilite prin procedurile şi regulamentele elaborate potrivit prevederilor prezentei legi, revine factorilor care participă la conceperea, realizarea, exploatarea şi postutilizarea acestora.
	
	16. Articolul 28 se abrogă.
Comisia pentru industrii şi servicii
	Se creează paralelisme în cadrul aceluiaşi act normativ:

- art. 6 prevede:

“Obligaţiile privind asigurarea cerinţelor fundamentale prevăzute la art. 5, în toate etapele prevăzute la art. 2, revin factorilor implicaţi, potrivit responsabilităţilor fiecăruia stabilite în condiţiile legii.”

	19. 
	
	
	17. După articolul 29 se introduc două noi articole, art.  291 şi art. 292 cu următorul cuprins:

“Art. 291 – Proiectanţii, precum şi specialiştii atestaţi tehnico-profesional sau autorizaţi, prevăzuţi la art. 6, au obligaţia să încheie asigurări de răspundere civilă profesională, cu valabilitate pe durata exercitării dreptului de practică.

Art. 292 – Proiectanţii, precum şi specialiştii atestaţi tehnico-profesional sau autorizaţi, prevăzuţi la art. 6, au obligaţia de a pune la dispoziţia autorităţilor de reglementare şi/sau de control în construcţii, la solicitarea acestora, documentele întocmite în exercitarea obligaţiilor ce le revin.”

Comisia pentru industrii şi servicii
	Instituirea obligaţiei ca specialiştii cu activitate în construcţii să încheie asigurări de răspundere civilă profesională.

Instituirea obligaţiei ca specialiştii cu activitate în construcţii să prezinte, la solicitarea autorităţilor competente, a documentelor întocmite.

	20. 
	Art. 30 - Inspecţia de stat în construcţii, lucrări publice, urbanism şi amenajarea teritoriului din cadrul Ministerului Lucrărilor Publice şi Amenajării Teritoriului şi inspecţiile judeţene şi a municipiului Bucureşti în construcţii, lucrări publice, urbanism şi amenajarea teritoriului subordonate acesteia, precum şi celelalte organisme similare cu atribuţii stabilite prin dispoziţii legale răspund de exercitarea controlului statului cu privire la aplicarea unitară a prevederilor legale în domeniul calităţii construcţiilor, în toate etapele şi componentele sistemului calităţii în construcţii, precum şi de constatarea contravenţiilor, aplicarea sancţiunilor prevăzute de lege şi, după caz, de oprirea lucrărilor realizate necorespunzător.

    Controlul de stat al calităţii în construcţii pentru construcţiile din cadrul obiectivelor cu caracter secret, stabilite prin ordine ale Ministerului Apărării Naţionale, Ministerului de Interne şi Serviciului Român de Informaţii, se realizează de către organele proprii abilitate în acest scop.

    Organizarea şi funcţionarea Inspecţiei de stat în construcţii, lucrări publice, urbanism şi amenajarea teritoriului vor fi stabilite prin hotărâre a Guvernului în termen de 90 de zile de la intrarea în vigoare a prezentei legi.
	
	18. Articolul 30 se modifică şi va avea următorul cuprins:

„Art. 30 – Inspectoratul de Stat în Construcţii – I.S.C. exercită controlul statului cu privire la aplicarea unitară a prevederilor legale în domeniul calităţii construcţiilor, în toate etapele şi componentele sistemului calităţii în construcţii, constată contravenţiile, aplică sancţiunile şi măsurile prevăzute de lege şi dispune oprirea lucrărilor realizate necorespunzător.”
Comisia pentru industrii şi servicii

	Actualizarea dispoziţiilor privind  exercitarea controlului statului cu privire la aplicarea unitară a prevederilor legale în domeniul calităţii construcţiilor.

	21. 
	
	
	19. După articolul 30 se introduce un nou articol, articolul 301 cu următorul cuprins:

 “Art. 301 - Prin excepţie de la prevederile art. 30, Ministerul Apărării Naţionale, Ministerul Afacerilor Interne, Administraţia Naţională a Penitenciarelor, Serviciul Român de Informaţii, Serviciul de Informaţii Externe, Serviciul de Telecomunicaţii Speciale şi Serviciul de Pază si Protecţie exercită controlul statului cu privire la aplicarea unitară a prevederilor legale în domeniul calităţii construcţiilor, în toate etapele şi componentele sistemului calităţii în construcţii, constată contravenţiile, aplică sancţiunile prevăzute de lege şi, după caz, dispun oprirea lucrărilor realizate necorespunzător, pentru construcţiile, amenajările şi instalaţiile aferente obiectivelor militare şi speciale din cadrul acestora, prin structurile proprii de control, al căror mod de organizare şi funcţionare se stabilesc prin ordine ale conducătorilor instituţiilor respective. “

Comisia pentru industrii şi servicii
	Actualizarea dispoziţiilor privind  exercitarea controlului statului la aplicarea unitară a prevederilor legale în domeniul calităţii construcţiilor pentru construcţiile din cadrul obiectivelor cu caracter secret. 

	22. 
	Art. 33 - Constituie contravenţie la prevederile prezentei legi următoarele fapte, dacă nu au fost săvârşite în astfel de condiţii încât, potrivit legii, să constituie infracţiuni şi se sancţionează cu amendă:

I. De la 15.500.000 lei la 93.000.000 lei:

a) executarea de modificări la construcţie ori demolarea acesteia cu încălcarea prevederilor referitoare la autorizarea şi executarea acesteia;

b) neexecutarea obligaţiilor privind urmărirea comportării în timp a construcţiilor de complexitate şi importanţă deosebită, referitoare la stabilitate şi rezistenţă.

II. De la 15.500.000 lei la 77.000.000 lei:

a) realizarea de construcţii fără proiecte sau pe bază de proiecte neverificate de specialişti atestaţi conform prevederilor legale;

b) neexecutarea obligaţiilor privind urmărirea comportării în timp a construcţiilor, a lucrărilor de întreţinere, de reparaţii şi de consolidări;

c) realizarea de modificări, transformări, modernizări, consolidări care pot afecta cerinţele esenţiale, fără proiect verificat de specialişti atestaţi conform prevederilor legale;

d) organizarea necorespunzătoare şi neaplicarea sistemului de conducere şi de asigurare a calităţii, inclusiv realizarea de construcţii fără responsabili tehnici cu execuţia atestaţi corespunzător prevederilor art. 14.

III. De la 7.700.000 lei la 46.500.000 lei:

a) elaborarea de proiecte incomplete sau conţinând neconcordanţe între diferitele secţiuni ale acestora, care pot determina nerealizarea nivelului de calitate al construcţiilor corespunzător cerinţelor esenţiale, precum şi însuşirea acestora de către specialişti verificatori de proiecte atestaţi;

b) încălcarea prevederilor din reglementările tehnice referitoare la cerinţele esenţiale ale construcţiei;

c) recepţionarea construcţiei cu încălcarea prevederilor legale;

d) necompletarea şi nepăstrarea cărţii tehnice a construcţiei conform prevederilor legale;

e) stabilirea, în cadrul expertizei unor proiecte de execuţie sau lucrări de construcţii, a unor soluţii care pot determina nerealizarea nivelului de calitate al construcţiilor corespunzător cerinţelor esenţiale;

f) neamenajarea terenurilor ocupate temporar pentru aducerea lor la starea iniţială, la terminarea lucrărilor de construcţii;

g) neasigurarea verificării execuţiei lucrărilor de construcţii prin diriginţi de specialitate sau agenţi economici de consultanţă specializaţi, corespunzător prevederilor art. 21;

h) interzicerea sau obstrucţionarea efectuării controlului calităţii în construcţii, neprezentarea documentelor şi a actelor solicitate de persoanele cu atribuţii de control, conform prevederilor legale.

IV. De la 3.000.000 lei la 12.500.000 lei:

a) neprecizarea în proiect a categoriei de importanţă a construcţiei şi nestabilirea fazelor determinante supuse controlului calităţii;

b) prevederea în proiect sau utilizarea unor produse necertificate sau pentru care nu există agremente tehnice la lucrări la care trebuie să se asigure nivelul de calitate corespunzător cerinţelor esenţiale;

c) nerespectarea prin proiecte a nivelului de calitate şi a celorlalte clauze contractuale referitoare la cerinţe esenţiale;

d) neexecutarea obligaţiilor de întreţinere şi reparaţii care revin proprietarilor potrivit legii şi care afectează nivelul de calitate corespunzător cerinţelor esenţiale;

e) neconvocarea factorilor care trebuie să participe la verificarea lucrărilor ajunse în faze determinante ale execuţiei şi neasigurarea condiţiilor de verificare.

V. De la 1.500.000 lei la 3.000.000 lei:

a) lipsa nemotivată de la verificarea lucrărilor ajunse în faze determinante, urmare convocării făcute de executant, precum şi convocarea nejustificată, de către acesta, a factorilor interesaţi;

b) nesolicitarea de către investitor sau executant a soluţiilor de remediere a defectelor apărute în timpul execuţiei, referitoare la cerinţe esenţiale;

c) neîndeplinirea obligaţiei proiectantului de a stabili soluţii pentru remedierea defectelor sesizate, referitoare la cerinţe esenţiale;

d) neaplicarea de către executant a soluţiilor stabilite de proiectant sau expert, pentru rezolvarea neconformităţilor, defectelor sau neconcordanţelor apărute în timpul execuţiei;

e) nesesizarea Inspecţiei de stat în construcţii, lucrări publice, urbanism şi amenajarea teritoriului în cazul producerii unor accidente tehnice la construcţiile în execuţie, precum şi la cele în exploatare;

f) neîndeplinirea, la termenul stabilit, a măsurilor cuprinse în actele de control.
	
	20. Articolul 33 se modifică şi va avea următorul cuprins:

“Art. 33 - În sensul prezentei legi,  constituie contravenţie următoarele fapte, dacă nu au fost săvârşite în astfel de condiţii încât, potrivit legii, să constituie infracţiuni şi se sancţionează cu amendă, astfel:

I. De la 10.000 lei la 20.000 lei:

a) executarea de modificări la construcţie ori demolarea acesteia cu încălcarea prevederilor referitoare la autorizarea şi executarea acesteia;

b) realizarea de modificări, transformări, modernizări, consolidări fără proiect verificat de specialişti atestaţi conform prevederilor legale şi care pot afecta cerinţele fundamentale aplicabile;

c) încălcarea prevederilor referitoare la cerinţele fundamentale aplicabile construcţiilor prevăzute în reglementările tehnice în vigoare la data contractării proiectării şi, respectiv a execuţiei lucrărilor;

d) realizarea de construcţii fără proiecte sau pe bază de proiecte neverificate de specialişti atestaţi conform prevederilor legale;

e) recepţionarea construcţiei de către investitor cu încălcarea prevederilor legale;

f) elaborarea de proiecte incomplete, care prezintă soluţii neconforme sau care conţin neconcordanţe între diferitele secţiuni ale acestora, care conduc la nerealizarea nivelului de calitate al construcţiilor corespunzător cerinţelor fundamentale aplicabile. Odată cu constatarea contravenţiei şi aplicarea sancţiunii, proiectantul are obligaţia de a completa/reface documentaţia tehnică, după caz, pe cheltuială proprie; 

g) însuşirea de către specialişti verificatori de proiecte atestaţi a proiectelor incomplete, care prezintă soluţii neconforme sau care conţin neconcordanţe între diferitele secţiuni ale acestora, care conduc la nerealizarea nivelului de calitate al construcţiilor corespunzător cerinţelor fundamentale aplicabile;

h) elaborarea de expertize tehnice incomplete, care nu respectă prevederile reglementărilor tehnice în vigoare la data contractării acestora precum şi stabilirea unor soluţii care conduc la încălcarea prevederilor referitoare la cerinţele fundamentale aplicabile;

i) interzicerea sau obstrucţionarea efectuării controlului calităţii în construcţii, neprezentarea documentelor şi a actelor solicitate de persoanele cu atribuţii de control şi/sau de autorităţile competente, conform prevederilor legale.

II. De la 5.000 lei la 10.000 lei: 

a)  neasigurarea verificării execuţiei lucrărilor de construcţii prin specialişti diriginţi de şantier autorizaţi sau care deţin certificate echivalente, recunoscute în condiţiile legii;

b) organizarea necorespunzătoare şi neaplicarea sistemului de management al calităţii, precum şi realizarea de construcţii fără specialişti responsabili tehnici cu execuţia autorizaţi sau care deţin certificate echivalente, recunoscute în condiţiile legii;

c) depăşirea de către verificatorii de proiecte atestaţi, experţii tehnici atestaţi, auditorii energetici pentru clădiri atestaţi, responsabilii tehnici cu execuţia autorizaţi şi diriginţii de şantier autorizaţi a competenţelor pe domenii, subdomenii, specialităţi sau grade profesionale pentru care sunt atestaţi/autorizaţi şi/sau neîndeplinirea obligaţiilor ce le revin potrivit reglementărilor în vigoare;

d) neîndeplinirea obligaţiilor stabilite prin regulamentele şi procedurile elaborate în aplicarea prezentei legi, privind realizarea şi menţinerea cerinţelor fundamentale în etapele de realizare a construcţiilor, de exploatare şi intervenţii la construcţiile existente şi în etapa de postutilizare a acestora de către factorii implicaţi, potrivit responsabilităţilor fiecăruia;

e) nepredarea cărţii construcţiei de către investitor proprietarului, respectiv documentaţia privind proiectarea şi documentaţia privind execuţia, la recepţia la terminarea lucrărilor, iar documentaţia privind recepţia şi documentaţia privind urmărirea comportării în exploatare şi intervenţii asupra construcţiei, la recepţia finală a lucrărilor de construcţii;

f) neexecutarea obligaţiilor privind urmărirea comportării în exploatare a construcţiilor de complexitate şi importanţă deosebită, referitoare lacerinţa fundamentală rezistenţă mecanică şi stabilitate;

g) necompletarea şi nepăstrarea cărţii tehnice a construcţiei conform prevederilor legale;

h) neexecutarea obligaţiilor privind urmărirea comportării în exploatare a construcţiilor şi neexecutarea, în condiţiile legii, a lucrărilor de reparaţii şi consolidări;

i)  neamenajarea terenurilor ocupate temporar pentru aducerea lor la starea iniţială, la terminarea lucrărilor de construcţii;

j)  neaplicarea de către executant a soluţiilor stabilite, în condiţiile legii, de proiectant sau expert tehnic atestat, pentru rezolvarea neconformităţilor, defectelor sau neconcordanţelor apărute în timpul execuţiei construcţiilor, respectiv a lucrărilor de intervenţie la construcţiile existente.

III. De la 1.500 lei la 5.000 lei:

a) neprecizarea în proiect a categoriei de importanţă a construcţiei şi nestabilirea fazelor determinante supuse controlului calităţii;

b) prevederea în proiect sau utilizarea unor produse necertificate sau pentru care nu există agremente tehnice la lucrări la care trebuie să se asigure nivelul de calitate corespunzător cerinţelor fundamentale aplicabile;

c) nerespectarea prin proiecte a nivelului de calitate corespunzător cerinţelor fundamentale aplicabile;

d) neconvocarea factorilor care trebuie să participe la verificarea lucrărilor ajunse în faze determinante ale execuţiei şi neasigurarea condiţiilor de verificare;

e) lipsa nemotivată de la verificarea lucrărilor ajunse în faze determinante, urmare convocării făcute de executant;

f)  neîndeplinirea obligaţiei proiectantului de a stabili soluţii pentru remedierea defectelor sesizate, referitoare la cerinţele fundamentale aplicabile;

g) nesesizarea Inspectoratului de stat în Construcţii – I.S.C. în cazul producerii unor accidente tehnice la construcţiile în execuţie, precum şi la cele în exploatare;

h) neîndeplinirea, la termenul stabilit, a măsurilor cuprinse în actele de control;

i) refuzul experţilor tehnici atestaţi de participare la evaluarea stării tehnice a unor construcţii avariate din cauza unor factori naturali sau antropici, la solicitarea Inspectoratului de Stat în Construcţii – I.S.C.”
Comisia pentru industrii şi servicii
	Completarea cu noi contravenţii şi actualizarea nivelului amenzilor.

	23. 
	
	
	21. După articolul 33, se introduce un nou articol, articolul 331 cu următorul cuprins:

“Art. 331 - (1) Odată cu aplicarea amenzii, de către persoanele cu atribuţii de control din cadrul Inspectoratului de Stat în Construcţii – I.S.C.,  pentru contravenţiile prevăzute la art. 33, Ministerul Dezvoltării Regionale şi Administraţiei Publice poate dispune prin ordin al ministrului, ca sancţiune complementară, suspendarea dreptului de practică al specialiştiilor atestaţi care desfăşoară activitate în construcţii, pentru o perioadă cuprinsă între 6 luni şi 12 luni, proporţional cu nivelul amenzii aplicate şi în funcţie de natura şi gravitatea faptei.

(2) Inspectoratul de Stat în Construcţii – I.S.C. poate dispune ca sancţiune complementară, odată cu aplicarea amenzii pentru contravenţiile prevăzute la art. 33, suspendarea dreptului de practică al specialiştiilor autorizaţi care desfăşoară activitate în construcţii pentru o perioadă cuprinsă între 6 luni şi 12 luni, proporţional cu nivelul amenzii aplicate şi în funcţie de natura şi gravitatea faptei,  cu avizul prealabil al Ministerului Dezvoltării Regionale şi Administraţiei Publice.

	Institurea posibilităţii ca ISC, în funcţie de competenţa de autorizare, să aplice  specialiştilor cu activităţi în construcţii sancţiuni complentare amenzilor pentru contravenţiile prevăzute la art. 33. 

	24. 
	Art. 34 - Sancţiunile contravenţionale prevăzute la art. 33 se aplică persoanelor juridice şi fizice.


	
	22. Articolul 34 se modifică şi va avea următorul cuprins: 
”Art. 34 - (1) Sancţiunile contravenţionale prevăzute la art. 33 se aplică atât persoanelor juridice, cât şi persoanelor fizice.

(2) În condiţiile prezentei legi contravenientul poate achita jumătate din minimul amenzii stabilite prin procesul - verbal de contravenţie, în termen de 48 de ore de la data luării la cunoştinţă a sancţiunii contravenţionale.
Comisia pentru industrii şi servicii
	Introducerea unor  noi dispoziţii privind regimul amenzilor pentru contravenţiile prevăzute la art. 33.

	25. 
	 Art. 35 - Constatarea contravenţiilor prevăzute la art. 33 şi aplicarea sancţiunilor se fac de către persoane cu atribuţii de control din cadrul Inspecţiei de stat în construcţii, lucrări publice, urbanism şi amenajarea teritoriului, iar în cazurile prevăzute la art. 30, de către persoanele împuternicite de Ministerul Apărării Naţionale, Ministerul de Interne şi Serviciul Român de Informaţii.
	
	23. Articolul 35 se modifică şi va avea următorul cuprins:

“Art. 35 – (1) Constatarea contravenţiilor prevăzute la art. 33 şi aplicarea sancţiunilor se fac de către persoane cu atribuţii de control din cadrul Inspectoratului de Stat în Construcţii – ISC, iar în cazurile prevăzute la art. 301, de către persoanele împuternicite de Ministerul Apărării Naţionale, Ministerul Afacerilor Interne, Administraţia Naţională a Penitenciarelor, Serviciul Român de Informaţii, Serviciul de Informaţii Externe, Serviciul de Telecomunicaţii Speciale si Serviciul de Pază si Protecţie.

(2) Dreptul de a aplica amenzile prevăzute la art. 33 se prescrie în termen de 3 ani de la data săvârşirii faptei.
Comisia pentru industrii şi servicii
	Actualizarea dispoziţiilor privind autorităţile abilitate să constate contravenţiile prevăzute la art. 33 şi să aplice amenzile. 

	26. 
	Art. 36. - Contravenţiilor prevăzute la art. 33 le sunt aplicabile dispoziţiile Legii nr. 32/1968 privind stabilirea şi sancţionarea contravenţiilor.
	
	24.  Articolul 36 se modifică şi va avea următorul cuprins:

Art. 36. - Contravenţiilor prevăzute la art. 33 le sunt aplicabile dispoziţiile Ordonanţei de urgenţă a Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările şi completările ulterioare.

	

	27. 
	Art. 37 - Regulamentele şi procedurile pentru clasificarea construcţiilor în categorii de importanţă şi pentru componentele sistemului calităţii în construcţii prevăzute la art. 9 se elaborează de Ministerul Lucrărilor Publice şi Amenajării Teritoriului, cu consultarea organismelor cu atribuţii stabilite prin dispoziţii legale, în termen de 90 de zile de la data intrării în vigoare a prezentei legi.
	
	25. Articolul 37 se abrogă.

	28. 
	Art. 38  - Regulamentele prevăzute la art. 37 se aprobă prin hotărâri ale Guvernului.

Procedurile prevăzute la art. 37 şi normele pentru elaborarea şi aplicarea componentelor sistemului calităţii în construcţii se aprobă prin ordin al ministrului lucrărilor publice şi amenajării teritoriului.
	
	26. Articolul 38 se modifică şi va avea următorul cuprins:

“ Art. 38 - (1) Regulamentele cu privire la componentele sistemului calităţii în construcţii se elaborează de Ministerul Dezvoltării Regionale şi Administraţiei Publice şi se aprobă prin hotărâri ale Guvernului.
(2) Procedurile pentru aplicarea regulamentelor prevăzute la alin. (1) şi, după caz, instrucţiuni în aplicarea acestora, se aprobă prin ordin al ministrului dezvoltării regionale şi administraţiei publice.

	Prevederea actelor normative prin care se aprobă regulamentele cu privire la componentele sistemului calităţii în construcţii, precum şi procedurile şi instrucţiunile în aplicarea acestora.

	29. 
	Art. 39 - Autorizaţia de construire pentru lucrările prevăzute la art. 3 lit. a), b), c), d) şi e) din Legea nr. 50/1991 se va elibera numai pentru proiecte verificate de specialişti verificatori de proiecte atestaţi, cu excepţia prevăzută la art. 2 alin. 2 al prezentei legi.


	
	27. Articolul 39 se modifică şi va avea următorul cuprins:

“ Art. 39 – Prin excepţie de la art. 13, proiectele pentru locuinţele unifamiliale parter şi anexele gospodăreşti din proprietatea persoanelor fizice, situate în mediul rural şi în satele aparţinătoare municipiilor şi oraşelor, precum şi construcţiile provizorii pentru care nu se emit autorizaţii de construire nu se supun verificării de către verificatori de proiecte atestaţi..”

	Exceptarea de la  verificarea de către verificatori de proiecte atestaţi a proiectlor pentru unele categorii de construcţii.

	30. 
	Art. 40. – (1) Investitorii sau proprietarii vor vira lunar către Inspectoratul de Stat în Construcţii - I.S.C. din subordinea Ministerului Lucrărilor Publice, Transporturilor şi Locuinţei o sumă echivalentă cu o cotă de 0,70% din cheltuielile pentru executarea construcţiilor şi a lucrărilor prevăzute la art. 2 şi pentru care se emit, în condiţiile legii, autorizaţii de construire, cu excepţia proprietarilor, persoane fizice, care execută lucrări de consolidare şi reparaţii la locuinţele din proprietate. Calculul şi virarea sumelor respective se fac eşalonat, concomitent cu plata prestaţiilor. 

(2) Inspectoratul de Stat în Construcţii - I.S.C. utilizează 70% din fondul astfel constituit pentru îndeplinirea atribuţiilor, potrivit prevederilor legale, şi virează 30% din acest fond în contul Ministerului Lucrărilor Publice, Transporturilor şi Locuinţei, care îl utilizează pentru: 

a) elaborarea reglementărilor tehnice în construcţii, urbanism, amenajarea teritoriului şi habitat, precum şi a cercetărilor, testărilor, documentaţiilor, studiilor, auditului, băncilor de date şi realizării de prototipuri necesare fundamentării reglementărilor specifice domeniului. Tipurile de reglementări şi de cheltuieli aferente se stabilesc prin regulament elaborat de Ministerul Lucrărilor Publice, Transporturilor şi Locuinţei şi aprobat prin hotărâre a Guvernului; 

b) executarea prin Compania Naţională de Investiţii – “C.N.I.” - S.A. a unor lucrări de intervenţie în primă urgenţă la construcţii vulnerabile şi care prezintă pericol public, în vederea asigurării cerinţei de rezistenţă şi stabilitate, a prevenirii şi atenuării efectelor riscurilor naturale cauzate de cutremure de pământ, inundaţii, alunecări de teren, tasări şi/sau prăbuşiri de teren şi, după caz, pentru expertizarea şi proiectarea lucrărilor necesare. Criteriile şi modul de alocare a sumelor se stabilesc prin norme metodologice elaborate de Ministerul Lucrărilor Publice, Transporturilor şi Locuinţei şi aprobate prin hotărâre a Guvernului.

(2) Întârzierile la plată a cotelor de către investitor sau proprietar, prevăzute la alin. 1, se penalizează cu 0,15% pe zi de întârziere, fără a se depăşi suma datorată. 

(3) Cheltuielile necesare efectuării activităţii de atestare tehnico-profesională a specialiştilor în construcţii se suportă de către partea interesată. 

(4) Disponibilităţile la finele anului din veniturile extrabugetare se reportează în anul următor şi au aceeaşi destinaţie.

(5)  Cheltuielile necesare certificării calităţii produselor şi procedeelor, eliberării de agremente tehnice pentru noile materiale, procedee şi echipamente, autorizării şi acreditării laboratoarelor, verificării proiectelor şi execuţiei lucrărilor de construcţii, conducerii şi asigurării calităţii, verificărilor metrologice, recepţiei lucrărilor, urmăririi comportării în exploatare şi intervenţii în timp, precum şi postutilizării construcţiilor se suportă de către factorii interesaţi, cu excepţia cheltuielilor efectuate potrivit alin. 1 lit. b).
	
	28. Articolul 40 se modifică şi va avea următorul cuprins:

“ Art. 40 – (1) Investitorii sau proprietarii au obligaţia să vireze către Inspectoratul de Stat în Construcţii – I.S.C. o sumă echivalentă cu o cotă de 0,5% din valoarea autorizată, fără TVA, a lucrărilor pentru realizarea construcţiilor noi şi a lucrărilor de intervenţie la construcţiile existente pentru care se emit, în condiţiile legii, autorizaţii de construire/desfiinţare, cu excepţia investitorilor/proprietarilor care realizează lucrări de intervenţie pentru consolidarea clădirilor de locuit încadrate în clasa I de risc seismic. 

(2) Suma echivalentă cotei de 0,5% prezăzută la alin. (1) se determină şi se virează către Inspectoratul de Stat în Construcţii – I.S.C. astfel:

a) 50% din suma echivalentă cotei de 0,5% aplicată valorii lucrărilor autorizate se virează, de către investitori sau proprietari, la data transmiterii la Inspectoratul de Stat în Construcţii – I.S.C. a înştiinţării privind data începerii lucrărilor autorizate, astfel cum este prevăzut în Legea nr. 50/1991 privind autorizarea executării lucrărilor de construcţii, republicată, cu modificările şi completările ulterioare;

b) suma rezultată ca diferenţă dintre suma echivalentă cotei de 0,5% aplicată valorii finale, fără TVA, a lucrărilor executate şi suma virată potrivit prevederilor lit. a) se virează de către investitori sau proprietari la data semnării procesului verbal de recepţie la terminarea lucrărilor.

(3) Întârzierea la plată a sumelor stabilite potrivit prevederilor alin. (2) lit. a) şi b) se penalizează cu 0,15% pe zi de întârziere.

(4) Inspectoratul de Stat în Construcţii – I.S.C. utilizează 50% din fondul astfel constituit pentru îndeplinirea atribuţiilor, potrivit prevederilor legale, şi virează lunar 50% din acest fond în contul Ministerului Dezvoltării Regionale şi Administraţiei Publice.

(5) Sumele virate de Inspectoratul de Stat în Construcţii – I.S.C., în condiţiile prezentei legi, se constituie în venituri proprii ale Ministerului Dezvoltării Regionale şi Administraţiei Publice din care se efectuează cheltuieli curente şi cheltuieli de capital pentru:

a) activitatea de reglementare în construcţii, cuprinzând contractarea elaborării de reglementări tehnice şi de activităţi specifice de reglementare;

b) executarea prin Compania Naţională de Investiţii - "C.N.I." - S.A. a unor categorii de servicii şi lucrări în cadrul “Programului naţional de construcţii de interes public sau social”;

c) activitatea de atestare tehnico-profesională a specialiştilor în construcţii;

d) organizarea şi gestionarea bazelor de date specifice privind construcţiile, reglementările tehnice, organismele notficate/desemnate/ acreditate/abilitate, produsele pentru construcţii şi specialiştii cu activitate în construcţii atestaţi tehnico-profesional.

(6) Disponibilităţile la finele anului din veniturile proprii se reportează în anul următor şi au aceeaşi destinaţie.

(7) Cheltuielile de personal includ plata indemnizaţiei de participare a specialiştilor  în calitate de membri în comitetele/comisiile/consiliile pentru avizări din punct de vedere tehnic, precum şi în comisiile de examinare pentru atestarea tehnico-profesională a specialiştilor cu activitate în construcţii. 

(8) Cuantumul indemnizaţiei de participare a specialiştilor, ca membri în comitetele/comisiile/consiliile prevăzute la alin. (7) se aprobă prin ordin al ministrului dezvoltării regionale şi administraţiei publice, odată cu aprobarea regulamentelor de organizare şi funcţionare ale acestora, în conformitate cu actele normative privind salarizarea personalului din instituţiile de învăţământ superior. 

(9) Cheltuielile necesare evaluării conformităţii produselor pentru construcţii, evaluării tehnice europene pentru produse pentru construcţii, elaborării şi avizării agrementelor tehnice în construcţii, atestării tehnico-profesionale şi autorizării specialiştilor cu activitate în construcţii, autorizării şi acreditării laboratoarelor în construcţii, verificării proiectelor şi execuţiei lucrărilor de construcţii, expertizării tehnice a proiectelor şi construcţiilor, certificării performanţei energetice şi auditul energetic al clădirilor, inspecţiei tehnice în exploatare a echipamentelor şi utilajelor tehnologice, precum şi a instalaţiilor pentru construcţii,  managementului calităţii în construcţii, verificărilor metrologice, recepţiei lucrărilor, urmăririi comportării în exploatare şi intervenţiei la construcţiile existente, precum şi postutilizării construcţiilor se suportă de către factorii interesaţi.”

	Conform prevederilor art. 40 din Legea 10/1995, investitorii sau proprietarii au obligaţia achitării unei cote de 0,7% din cheltuielile pentru executarea construcţiilor si a lucrărilor, fără a se preciza dacă această cotă se calculează la valoarea fară TVA, determinând unele interpretări în aplicarea în practică. 

Plata acestei sume se face eşalonat, concomitent cu plata facturilor, determinând unele greutăţi în urmărirea de către ISC, a modului cum se achită aceasta taxa.

In vederea clarificării modului de calcul şi de virare a acestei cote  şi pentru simplificarea procedurilor de încasarea a acestor sume propunem urmatoarele:

-reducerea cotei de la 0,7% la 0,5%;

-calculul sa se facă la valoarea cheltuielilor fară TVA, pentru a se evita dubla taxare (taxă la taxă);

-virarea să se facă în două tranşe, respectiv 50% din suma datorata calculată la valaorea declarată, să se achite la data înştiinţării ISC privind data inceperii lucrărilor si 50% până la data începerii recepţiei la terminarea lucrărilor.

Se aduc clarificări privind destinaţia acestor sume care sunt venituri proprii ale ISC, destinaţia fiind corelată cu necesităţile actuale.

	31. 
	-
	
	Art. II. - În cuprinsul Legii nr.10/1995 privind calitatea în construcţii, următoarele sintagme se vor înlocui, după cum urmează:

a) "Ministerul Lucrărilor Publice şi Amenajării Teritoriului” cu “ Ministerul Dezvoltării Regionale şi Administraţiei Publice”;

b) “Inspecţia de stat în construcţii, lucrări publice, urbanism şi amenajarea teritoriului” cu “Inspectoratul de Stat în Construcţii – I.S.C.”;

c) “conducerea şi asigurarea calităţii” cu “managementul calităţii”;

d) “agenţi economici” cu “operatori economici”;

e) “exigenţe / cerinţe esenţiale” cu “cerinţe fundamentale”;

f) “diriginte de specialitate” cu “diriginte de şantier autorizat”;

g) “ responsabil tehnic cu execuţia atestat” cu “responsabil tehnic cu execuţia autorizat”;

h) “igienă, sănătate şi mediu” cu “igienă, sănătate şi mediu înconjurător”;

i) “siguranţă în exploatare” cu “siguranţă şi accesibilitate în exploatare”;

j) „certificarea calităţii produselor” cu „certificarea performanţei şi a conformităţii produselor pentru construcţii.

k) “agrementele tehnice pentru produse, procedee şi echipamente noi în construcţii” cu “agrementele tehnice în construcţii”.

	32. 
	-


	
	Art. III - (1) Prezenta lege intră în vigoare la 60 de zile de la data publicării în Monitorul Oficial al României, Partea I, cu excepţia măsurilor prevăzute la art. 5 lit. g) şi art. 291, care intră în vigoare la 12 luni de la data intrării în vigoare a prezentei legi.

(2) În aplicarea prevederilor art. 201 alin. (2) lit. b, în termen de 4 luni de la data intrării în vigoare a prezentei legi, Inspectoratul de Stat în Construcţii – I.S.C. va elabora procedura privind autorizarea şi exercitarea dreptului de practică a responsabililor tehnici cu execuţia şi va prelua de la Ministerul Dezvoltării Regionale şi Administraţiei Publice lista specialiştilor cu activitate în construcţii atestaţi pentru competenţa de responsabil tehnic cu execuţia şi matca aferentă certificatelor de atestare tehnico-profesională emise pe numele acestora. Procedura privind autorizarea şi exercitarea dreptului de practică a responsabililor tehnici cu execuţia se aprobă prin ordin al ministrului dezvoltării regionale şi administraţiei publice.

Comisia pentru industrii şi servicii                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                            
	

	33. 
	-


	
	Art. IV – În termen de 12 luni de la data intrării în vigoare a prezentei legi, Ministerul Dezvoltării Regionale şi Administraţiei Publice va revizui şi va actualiza, în mod corespunzător modificărilor şi copletărilor aduse prin prezenta lege următoarele acte normative: 

a) Hotărârea de Guvern nr. 273/1994 privind aprobarea Regulamentului de recepţie a lucrărilor de construcţii şi instalaţii aferente acestora; 

b) Hotărârea de Guvern nr. 925/1995 pentru aprobarea Regulamentului de verificare şi expertizare tehnică de calitate a proiectelor, a execuţiei lucrărilor şi a construcţiilor; 

c) Hotărârea de Guvern nr. 766/1997 pentru aprobarea unor regulamente privind calitatea în construcţii; 

d) Hotărârea de Guvern nr. 203/2003 privind aprobarea Regulamentului privind tipurile de reglementări tehnice şi de cheltuieli aferente activităţii de reglementare în construcţii, urbanism, amenajarea teritoriului şi habitat;

e) Hotărârea de Guvern nr. 622/2004 privind stabilirea condiţiilor de introducere pe piaţă a produselor pentru construcţii;  

f) Hotărârea de Guvern nr. 28/2008 privind aprobarea conţinutului-cadru al documentaţiei tehnico-economice aferente investiţiilor publice, precum şi a structurii şi metodologiei de elaborare a devizului general pentru obiective de investiţii şi lucrări de intervenţii; 

g) Hotărârea de Guvern nr. 1236/2012 privind stabilirea cadrului instituţional şi a unor măsuri pentru aplicarea prevederilor Regulamentului (UE) nr. 305/2011 de stabilire a unor condiţii armonizate pentru comercializarea produselor pentru construcţii şi de abrogare a Directivei 89/106/CEE a Consiliului;

h) Hotărârea de Guvern nr. 525/2013 pentru aprobarea atribuţiilor generale şi specifice, a structurii organizatorice şi a numărului maxim de posturi, precum şi a normării parcului auto şi a consumului de carburanţi ale Inspectoratului de Stat în Construcţii – ISC.

	34. 
	
	
	Art. V –  Construcţiile executate cu autorizaţiile şi avizele prevăzute de dispoziţiile legale în vigoare, precum şi cele realizate în regim cutumiar, care nu sunt monumente istorice, situate în interiorul zonelor, declarate potrivit legii, zone cu statut de cetate medievală, sunt exceptate de la prevederile articolelor 611-615 din Legea 287/2009 privind Codul Civil, republicat, cu modificările ulterioare.

	Ca urmare a regimului special pe care îl au construcţiile situate în zonele de cetate medievală, executate la limita de proprietate şi care, în consecinţă, nu pot respecta regimul distanţelor impuse prin articolele 611-615 din Legea 287/2009 privind Codul Civil, republicat, fapt care a generat nenumărate litigii în instanţă, chiar dacă aceste construcţii sunt executate potrivit prevederilor legale în vigoare,  respectiv în baza autorizaţiilor de construire, cu avizul Ministerului Culturii şi cu celelalte avize prevăzute de lege, precum şi cele realizate în regim cutumiar.

	35. 
	
	
	Art. VI -  Legea nr. 10/1995 privind calitatea în construcţii, publicată în Monitorul Oficial al României, Partea I, nr. 12 din 24 ianuarie 1995, cu modificările ulterioare, precum şi cu modificările şi completările aduse prin prezenta lege, se va republica în Monitorul Oficial al României, Partea I, dându-se textelor o nouă numerotare.

Comisia pentru industrii şi servicii                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                            
	


PREŞEDINTE,




 SECRETAR, 


        IULIAN IANCU



ŢÎMPĂU RADU BOGDAN

Consilier parlamentar: Donea Cristina

PAGE  
1

